Porvoon poliisiampumiset: tämä epäillyistä tiedetään nyt
Tämä Porvoon epäillyistä poliisiampujista tiedetään nyt – Expressen: houkuttelivat virkavallan varta vasten ansaan ja ampuivat
26.08.2019 klo 16:43 (muokattu 26.08.2019 klo 17:06 )
Tutkinnanjohtaja vahvistaa STT:lle, että toinen epäillyistä on Suomen ja Ruotsin kaksoiskansalainen ja toinen Ruotsin kansalainen.
Porvoon poliisiampumisista epäillyt miehet otettiin kiinni Ikaalisissa sunnuntai-iltana. KUVAKAAPPAUS LUKIJAN VIDEOLTA
Porvoon sunnuntaisessa poliisien ampumisessa oli kyse väijytyksestä, kertoo ruotsalaislehti Expressen omiin tietoihinsa nojaten.
Lehden mukaan ampumisista epäillyt miehet soittivat itse hätänumeroon houkutellakseen poliisit paikalle porvoolaiselle pienteollisuusalueelle. Kahta poliisimiestä ammuttiin Koneistajantiellä heti heidän saavuttuaan paikalle hieman puolenyön jälkeen lauantain ja sunnuntain välisenä yönä.
Poliisi on tähän mennessä kommentoinut ainoastaan, että partio meni paikalle ”tavanomaiselle omaisuusrikokseen liittyvälle tehtävälle”.
Tapauksen tutkinnanjohtaja, rikoskomisario Kimmo Huhta-aho ei maanantaiaamuna kommentoinut myöskään hätäpuhelun soittajan henkilöllisyyttä tai hälytystehtävän sisältöä Iltalehdelle. Maanantai-iltapäivänä hän kuitenkin vahvisti, että hätäpuhelun soittaja liittyy mahdollisesti jollakin tavalla tapaukseen.
Kahdesta murhan yrityksestä epäillään kahta ruotsalaismiestä, jotka ovat 25- ja 30-vuotiaita. Huhta-aho vahvistaa Iltalehdelle, että toinen heistä on Suomen ja Ruotsin kaksoiskansalainen. Ylen mukaan epäillyt puhuvat sekä suomea että ruotsia.
Miehillä on sama sukunimi, mutta heidän mahdollisesta sukulaisuussuhteestaan ei ole tietoa, kertoo puolestaan Ilta-Sanomat. IS:n mukaan kummallakaan epäillyistä ei ole aiempia rikostuomioita Suomessa.
Epäillyt otettiin kiinni näyttävässä operaatiossa Ikaalisissa sunnuntai-iltana. Expressen kertoo, että poliisi pääsi miesten jäljille teletietojen paikannuksen avulla.
Lehden tietojen mukaan miehet olivat matkustaneet Suomeen jo keväällä, mutta tietoja heidän paluustaan Ruotsiin tämän jälkeen ei ole löytynyt. Epäillyt saapuivat kuitenkin uudestaan Ruotsista Suomeen 22. elokuuta eli viime viikon torstaina.
Juttua päivitetty 26.8.2019 kello 17.00. Lisätty tutkinnanjohtajan kommentteja.
Näiden miesten epäillään liittyvän Porvoon poliisiammuskeluun – takaa-ajo päättyi kiinniottoon.
Useita kysymyksiä Porvoon ammuskelusta yhä auki – Näin tutkinnanjohtaja kommentoi poliisiampumista IL:lle Porvoon ampujiksi epäiltyjen oletetusti hylkäämät käsiaseet tallentuivat verkossa leviävälle videolle – aseasiantuntija: yksi aseista poliisin käyttämää malliaKiinniottovideo yksinoikeudella Iltalehdellä, pakoauto pahasti lommoilla - "Kaksi miestä tiellä kädet ylhäällä"Näin kaikki tapahtui hetki hetkeltä: Yöllinen poliisiampuminen Porvoossa johti hurjaan takaa-ajoon ja näyttävään kiinniottoonKRP: Pirkanmaalla kiinniotetut olivat Porvoon epäillyt poliisiampujat – miehet ovat Ruotsin kansalaisia